Nafarroako Parlamentuko Mahaiak, 2018ko urtarrilaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Alberto Catalán Higueras jaunak aurkezturiko mozioa, zeinaren bidez Nafarroako Gobernua premiatzen baita 2018-2019 ikasturterako aurreinskripzio-prozesuaz informatzeko kanpaina irizpide objektibo, ekitatezko eta informatiboetan oinarrituta egin dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko urtarrilaren 8an

Lehendakaria: Ainhoa Aznárez Igarza

MOZIOAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Alberto Catalán Higueras jaunak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko.

Otsailaren erdialdetik aitzina egin ahalko da Haur Hezkuntzako eta Lehen Hezkuntzako eskola-aurreinskripzioa, zeina bereziki zuzentzen baitzaie Nafarroako hezkuntza-sisteman lehen aldiz sartuko diren seme-alabak dauzkaten familiei.

Familiei Hezkuntza Departamentuak hezkuntzaren arloan egiten duen eskaintza ezagutzera emateko xedez, dibulgazio-kanpaina bat egin ohi da hainbat euskarritan (familien etxeetara bidaltzen diren gutunak, ikastetxeetan paratzen diren afixak, irratietako iragarki laburrak, hedabide idatzietako iragarkiak, eta abar).

Euskarri horietan bi kontu nagusi azpimarratu ohi dira. Bata, familiei ohartarazten diena seme-alaben aurrematrikula egiteko epea hasi dela; bestea, hezkuntza arloko ardura daukan administrazio publikoak familia horien eskura jartzen dituen berrikuntzak eta hezkuntza arloko eskaintza.

Aurrematrikula egiteko azken kanpainetan, Hezkuntza Departamentua ez da hezkuntza-eskaintzari buruzko informazioa ematera mugatu, D eredua lehenetsi baitu hezkuntza-eskaintzako gainerako hizkuntza-ereduen gainetik, hainbeste non Erakundeekiko Harremanetarako Departamentuak ere sartu baitu eskua ikastetxeetan. Horrek hezkuntza-erkidegoaren gehiengoaren arbuioa eragin zuen.

Hori dela-eta, honako erabaki proposamen hau aurkezten dugu:

1. Parlamentuak Nafarroako Gobernua premiatzen du 2018-2019 ikasturterako aurreinskripzio-prozesuaz informatzeko kanpaina egin dezan irizpide objektibo, ekitatezko eta informatiboetan oinarrituta, seme-alaben eskolatzearen hizkuntza ereduei dagokienez familiei aldez aurretik ezer ezarri gabe eta haiengan eragin gabe.

2. Kanpaina hori ikastetxea hautatzeko askatasuna bermatuz eginen da, araudi indardunaren arabera familiek horretarako eskubidea baitute, eta inolako esku-sartzerik gabe. Hori guztia ez da eragozpen izanen Hezkuntza Departamentuak Nafarroako sare publikoaren eskaintzari buruzko berariazko dibulgazioa egin ahal izan dezan.

Corellan, 2018ko urtarrilaren 4an

Foru parlamentaria: Alberto Catalán Higueras